## La Generalitat concedix 350 beques dirigides a jóvens de fins a 35 anys per a la preparació d’oposicions al grup A

*** La inversió arribarà als 2.940.000 euros en ajudes de 700 euros mensuals des de l’1 de juny de 2025 al 31 de maig de 2026**

La Conselleria de Justícia i Administració Pública ha concedit un total de 350 ajudes econòmiques destinades a persones de fins a 35 anys inclusivament, amb la finalitat de donar-los suport en la preparació de processos selectius per a l’accés als diferents cossos o escales del grup A de l’Administració de la Generalitat.

En este sentit, en l’OPO 2025 s’han convocat un total de 483 places del grup A de torn lliure.

Les beques, de 700 euros mensuals, tindran una duració màxima d’un any (de l’1 de juny de 2025 al 31 de maig de 2026), i la inversió total prevista arribarà als 2.940.000 euros, distribuïts entre els exercicis de 2025 i 2026. Esta quantitat es distribuirà en dos anualitats. Per a l’exercici 2025 es destinarà un total de 980.000 euros i, per a 2026, una quantia d’1.960.000 euros.

La consellera de Justícia i Administració Pública, Nuria Martínez, ha ressaltat que “estes beques tenen com a objectiu final captar el talent jove per a l’Administració pública, perquè són persones molt preparades, que poden aportar molt per a continuar modernitzant els diferents servicis que la Generalitat oferix a tots els ciutadans”.

**Criteris per a la concessió de les beques**

Per a la concessió d’estes beques, la comissió avaluadora ha valorat els mèrits dels sol·licitants segons dos criteris fonamentals, tal com establien les bases de la convocatòria: la situació econòmica i l’expedient acadèmic.

Quant a la situació econòmica, s’ha assignat una puntuació de fins a 60 punts segons els ingressos per membre de la unitat familiar, utilitzant una escala que va des dels 60 punts per a ingressos de fins a 4.000 euros, i de fins a 0 punts per als qui superen els 25.000 euros anuals.

Respecte a l’expedient acadèmic, s’ha assignat una puntuació de fins a 40 punts en funció de la nota mitjana obtinguda en la titulació universitària.

Per a optar a estes beques és necessari tindre la nacionalitat espanyola o de la Unió Europea i haver residit en la Comunitat Valenciana durant almenys cinc anys en els últims deu, estar en possessió d’una llicenciatura o grau universitari, acreditar una situació econòmica d’acord amb les bases reguladores i no haver rebut ajudes similars durant més de tres anys ni estar gaudint actualment d’una altra subvenció amb la mateixa finalitat.

Fecha: 21/06/2025